ועדת העלייה, הקליטה והתפוצות, כנסת 16, פרוטוקול מספר 128, 2004-06-23 09:00

קולט אביטל: אני מתכבדת לפתוח את ישיבת ועדת העלייה, הקליטה והתפוצות, כשבלב הדיון היום, יש לנו שני דיונים ששניהם קשורים ליהדות צרפת.

קולט אביטל: זאת לא פעם הראשונה שאנחנו דנים על יהדות צרפת בוועדה הזאת וגם הסוכנות היהודית למען הגילוי הנאות, שלחה משלחת של חברי כנסת, כדי לבדוק את המצב.

קולט אביטל: האם יש אכן נכונות בתוך הקהיל היהודית בצרפת והאם ההיערכות שם נכונה ואנחנו באמת מצאנו שם צוות מצוין של שליחים שרובם ככולם עובדים במוטיבציה מאוד גדולה.

קולט אביטל: בינתיים קראנו בעיתונות, מה שגרם לישיבה הזאת שני דברים, קראנו שיש כוונה גדולה של הסוכנות היהודית לאור ממצאים או מחקרים או סקרים שנעשו בקהילה, שבה מסתמנת נכונות לעלייה.

קולט אביטל: נעשות הכנות על ידי הסוכנות היהודית לפשוט, כפי שנאמר בעיתונות על סרסל, במאות שליחים, אני לא יודעת אם זה נכון או אם יש בכך הגזמה.

קולט אביטל: בסך הכול סרסל היא פרבר קטן של פאריז, וקשה לי להניח שיהיה מקום למאות שליחים.

קולט אביטל: אבל אני מבינה שנעשות הכנות בכל זאת לצאת ביוזמות שמטרתן להביא עלייה.

קולט אביטל: מטרת הדיון היא כפולה, קודם כל לשמוע מהם אותם ממצאים שעליהם מדובר, אם נעשו סקרים חדשים, מחקרים חדשים, שעליהם שמענו באמצעי התקשורת, אלינו הם לא הועברו.

קולט אביטל: אז מה תמונת המצב בצרפת, כמובן תוך התייחסות למה שקורה גם בהנהלת הקהילה ואיך היא מתייחסת לנושא הזה.

קולט אביטל: הדבר השני שכמובן יותר חשוב לנו ויותר משמעותי מבחינתנו, זה לדעת מה ואיך נערכת מדינת ישראל בהנחה שהסוכנות תצליח במאמציה ושיגיע גל של עולים לקראת הקיץ לארץ, איך אנחנו ערוכים לקלוט אותם, כשאנחנו יודעים שעדיין לא פתרנו חלק גדול מהבעיות, שהן ספציפיות לעלייה הזאת, והן בעיות מקצועיות, בעיות של מציאת מקום עבודה, הרישוי והכרת התעודות, וכמובן יש גם בעיות של חינוך.

קולט אביטל: אנחנו רוצים לשמוע מהנציגים שנמצאים איתנו היום וכמובן שהגישה שלנו היא שכל עולה שיגיע אנחנו מברכים על כך, אנחנו גם נעליב את ראשי הקהילה בפאריז או בצרפת, נאמר שאנחנו בהחלט מעוניינים בעלייה כזאת.

קולט אביטל: זה שאנחנו רוצים בעלייה זאת לא ביקורת על ממשלת צרפת, זה לא קשור אחד לשני, אנחנו רוצים בעלייה משום שזאת קהילה טובה ומשום שאנחנו מקווים שמקומה כאן איתנו.

קולט אביטל: כדי שמקומה יהיה כאן איתנו, גם ממשלת ישראל צריכה לעשות כמה דברים שיקלו על העולים להגיע לארץ.

קולט אביטל: אני הייתי מבקשת אולי קודם כל לשמוע תמונת מצב מהסוכנות היהודית ואולי מהתאחדות עולי צרפת, או מי שכאן מייצג את העלייה, אולי ממשרד החוץ, מה תמונת המצב בתוך הקהילה בצרפת.

קולט אביטל: מהם אותם מחקרים שנעשו, מה הם אומרים, מה הפוטנציאל.

קולט אביטל: ראובן שלום.

ראובן שלום: ראשית אני רוצה להודות פעם נוספת לקבוצת חברי הכנסת שהשתתפה בביקור בצרפת, לפני כחודשיים.

ראובן שלום: אני רוצה לומר שבעוד שבועיים יערך יריד עלייה בצרפת, ולקראת יריד זה תצא קבוצה נוספת של חברי כנסת, שיעירו הערות וכדומה.

קולט אביטל: כיוון שאנחנו עוסקים בנושא הזה, זה מאוד יעזור לנו לדעת, כי אני מניחה שאתם לא שולחים אותם רק כדי שהם יהיו לובי לסוכנות, אלא כדי שהם יהיו גם לובי לנושא.

ראובן שלום: אנחנו בכלל לא שולחים אותם שיהיו לובי לסוכנות.

קולט אביטל: אז אם כך כדאי לתאם איתנו, שאנחנו נהיה מודעים מי הם אותם אנשים שאפשר יהיה לסמוך עליהם לעזור לנו בנושאים האלה, לעתיד.

ראובן שלום: אני בוודאי אעדכן את יושבת ראש הוועדה, כמו שאני מעדכן אותה בדרך כלל במשלחות מסוג זה.

ראובן שלום: צוות משותף של הסוכנות ושל המשרד לקליטת העלייה בוחן כל הזמן באופן שוטף, רק עכשיו קצת יותר באינטנסיביות, דרכים לעידוד העלייה.

ראובן שלום: מדובר עכשיו בגישה שיווקית חדשה, צריכים לעבוד עם קבוצות מיקוד, עם סקרי עומק בקהילות היהודיות בצרפת, בשביל להבין אותם וליצור להם חבילות עלייה מתאימות.

ראובן שלום: אנחנו הגענו מסקנה שצריך למצוא לכל קבוצה, חבילות עלייה, זה בתחום הזה.

ראובן שלום: בתחום השני להגביר את החינוך היהודי ציוני, גם זה מהניסיון ראינו שאלו שמגיעים לארץ לתקופות ארוכות של חצי שנה, שנה, במסגרת תוכניות כאלה, הנטייה שלהם אחר כך לעלות לארץ היא הרבה יותר בולטת, יותר ברורה, ולכן גם בתחום הזה אנחנו הולכים להשקיע מאמצים רבים.

ראובן שלום: עכשיו מה הדברים הנקודתיים, יש לנו פה קליטה קהילתית ברשויות המקומיות עם משרד הקליטה והרשויות המקומיות.

ראובן שלום: כפי שאמרתי באותו יריד עלייה שיהיה במשך כעשרה ימים בצרפת, החל ברביעי ביולי, יהיו מספר ראשי רשויות מקומיות, פקידי קליטה ברשויות, שיוכלו להציג בפני העולים את האפשרויות לקליטה בישובים שלהם.

קולט אביטל: אנחנו מדברים על קליטה פרופר בישובים, או אנחנו מדברים על אנשים שיהיו שם, שידברו על הזדמנויות בשוק העבודה ?

ראובן שלום: אני מידע אתייחס להזדמנויות בשוק העבודה.

ראובן שלום: גם יהיו מומחים בנושא הכוונה תעסוקתית.

ראובן שלום: כפי שאמרתי זה בתחום הזה, ויש מאמצים לקידום עלייה של בעלי מקצועות מסוימים, אלקטרוניקה, מיזוג אוויר.

ראובן שלום: ביריד עלייה דרך אגב, השתתפו גם גורמים מעסיקים, הביאו הזדמנויות עבודה.

ראובן שלום: אני חוזר ואומר, אנחנו ממשיכים את המאמצים שגם הועדה שותפה להם וגם משרד ראש הממשלה ומשרד הקלטה, בנושא הקלות למקצועות רישוי.

קולט אביטל: תכף נשמע ממשרד הקליטה, אם משהו התקדם בעניין הזה.

ראובן שלום: פוטנציאל העלייה משם של בעלי מקצועות כאלה שזקוקים ברישוי יחסית גבוה, אני חושב שבוודאי מצרפת אין סכנה לגבי רמת המקצוענות של אותם אנשים.

קולט אביטל: אתה תתפלא, אנחנו לוקחים מקצוע כמו רוקחים, שאנשים לומדים שם הרבה יותר, ארבע שנים לעומת שלוש בארץ, ואנחנו מדברים על זה שבמשרד הבריאות פה ממשיכים לטחון ולעשות את כל אותן הבעיות וימשיכו כנראה גם, אלא אם תהיה יד מכוונת מלמעלה, ובכך יכולים להתערב רק שרים עכשיו.

ראובן שלום: אמרתי שאנחנו מערבים גם את משרד ראש הממשלה.

ראובן שלום: זה בתחום של העלייה וכפי שאמרתי מאמצים רבים עכשיו לעניין של תוכניות ארוכות טווח.

ראובן שלום: אני מזכיר בהקשר ובנפרד את התוכנית עכשיו עם הממשלה, לגרום לכך שיותר ויותר צעירים עד גיל עשרים ושש בעיקר, לתוכניות ארוכות טווח, כפי שאמרתי זה משרת את העלייה בהמשך.

קולט אביטל: אתם עדיין חוץ מיריד העלייה, הולכים לשלוח מאות שליחים?

ראובן שלום: מאות שליחים זה לא דבר שנדון אצלנו.

קולט אביטל: אז עשרות שליחים?

ראובן שלום: גם לא עשרות שליחים, כרגע הצוות עוד לא גמר את העבודה שלו, עוד אין לו ממצאים ומסקנות סופיות, לכן הידיעות האלה מוקדמות.

קולט אביטל: מה עם אותו סקר שנערך, תוכל ?

מרינה סולודקין: יש סיפור מאחורי מה שאת אומרת?

קולט אביטל: היה בעיתונות, הייתה כתבה גדולה, היו כמה כתבות גדולות שמן הסתם יש להניח שהיוזמה לא באה מהכתבים עצמם.

קולט אביטל: כתבה אחת מאוד גדולה בנושא גרמניה, שהרבה מאוד יהודים מעדיפים להגיע לגרמניה במקום לכאן.

קולט אביטל: כתבה שנייה כעבור כמה ימים, על יהודי צרפת, אנחנו נשמח להעמיד אותה לרשותך, ששם צוטטו מקורות מהסוכנות היהודית, שכיוון שיש עכשיו נכונות בצרפת, הסוכנות היהודית הולכת לפשוט על סרסל ולשלוח מאות שליחים לשם.

קולט אביטל: אני לא ממציאה את זה, זה היה כתוב שחור על גבי לבן.

קולט אביטל: אז כיוון שהמקורות והפרסום והיוזמה לפרסום באה מהסוכנות, אני חושבת שלגיטימי לשאול את השאלה, א' מה נכון וב' מה כוונת המחברים.

ראובן שלום: כפי שאמרתי הצוות לומד את הנושאים, אין החלטות למאות שליחים, לא לפשוט, אלה ביטויים אחרים.

ראובן שלום: אבל אני חושב שהביטויים האלה הם לא מעולם ההוויה של הסוכנות, לא מהפעולות.

ראובן שלום: יש כוונה להעמיק את הגישה, אין פה מבצע צבאי, לא כיבוש יעד מבוצר, בדרכים שהסוכנות ממשיכה לפעול בהם בגדול היא תמשיך לפעול, עם שינויים.

קולט אביטל: בכל זאת מי יכול להעמיד לרשותנו, מי מכאן יכול להגיד כמה מלים על הסקר הזה שנעשה, שלפיו שלושים אחוז נדמה לי.

ראובן שלום: אנחנו נמצאים כרגע בעיצומו של חבר נאמנים, לולא כן אני מניח שהיו באים נציגים נוספים של הסוכנות, הן היושב ראש.

קולט אביטל: אתה משוחרר, אבל אני מבקשת שתזכיר לכבוד היושב ראש שבשיחה שאנחנו קיימנו ושאתה היית שותף לה, סוכם שועדת העלייה והקליטה תיפגש עם חבר הנאמנים, כשהוא יהיה פה.

קולט אביטל: כבר עברו מאז שני חבר נאמנים, או שני כינוסים, והדבר לא נעשה.

קולט אביטל: אני גם מוסרת את זה לפרוטוקול.

קולט אביטל: אגב גם חברי הועדה לא היו מוזמנים לשום דבר, כולל לא לעצרת החגיגית.

מרינה סולודקין: ראיתי בעיתון ונדה

מרינה סולודקין: מתי, אנחנו פועלים למען עלייה כל כך הרבה שנים, ואפילו לשלוח הזמנה זה קשה.

ראובן שלום: אני אתייחס לשני הנושאים, ראשית צודקת היושבת ראש, שאכן סוכם שיהיה מפגש בין ועדת העלייה בסוכנות לבין הועדה הזו.

קולט אביטל: רק שתדע שאני גם הזכרתי את זה לפחות ארבע פעמים לאריה אזולאי בחודשיים האחרונים, הוא אמר – מה זאת אומרת, התוכנית כל כך עמוסה.

ראובן שלום: אני מצר על זה, ואנחנו נדאג שבדיונים הבאים באוקטובר, מראש לוח הזמנים ייבנה כך שיהיה מפגש בין ועדת העלייה של הכנסת, לסוכנות.

ראובן שלום: אני באמת מצטער על זה שלא הוזמנו את חברי הועדה –

קולט אביטל: אני מבינה ששלגי היה שם ואחרים.

ראובן שלום: אני לא עוקב אחרי ההזמנה, אבל מערכת היחסים בין הסוכנות לבין הכנסת בכלל לבין הועדה הזו בפרט, הם באמת הדוקים ואם זה קרה זה רק תקלה ובוודאי החמצה גם שלנו.

מרינה סולודקין: אנחנו קוראים לראש הממשלה להחזיר משכנתאות לעולים, אני לא יודעת, לא מעריכים את מה שאנחנו עושים.

מרינה סולודקין: אנחנו במלחמות למען העלייה כאלה, זה לא מעניין לתקשורת, אבל לכם זה כן מעניין.

קולט אביטל: יש דבר פשוט שנקרא רשימות סגל א', כדאי פעם אחת לעשות רביזיה ולהסתכל מי נמצא שם, זה אפילו לא עניין פוליטי.

ראובן שלום: בוודאי שלא,

קולט אביטל: אנחנו כמובן לא חושדים במניעים פוליטיים מצד יושב ראש הסוכנות.

מרינה סולודקין: אם אני לא קיבלתי הזמנה, זאת אומרת שזה לא פוליטי.

קולט אביטל: תודה רבה, כן גברת טובול, תמשיכי.

אסתר טובול: הסקר עליו מדברים בעיתונות, הוא סקר שיצא בערך לפני שנה, קצת יותר,

קולט אביטל: זה ההוא?

קולט אביטל: עוד ממחזרים אותו עוד פעם?

אסתר טובול: ממחזרים אותו והשלושים אלף הם לא אחר מהשישה אחוז מהאנשים שעלו לשאלה – כן, אנחנו מתכוונים לעלות לארץ בפרק זמן כך או אחר.

אסתר טובול: אז אלה שלושים אלף היהודים שעומדים להגיע מחר.

קולט אביטל: זאת אומרת שגם בעניין הזה נעשה הו הא ממוחזר.

אסתר טובול: אני לא יודעת מה הייתה המטרה, חבל שהוא בדיוק יצא, אבל באמת יש שאלה וגם לגבי מאות השליחים, היו אכן שליחים שיצאו לסרסל, עשו עבודה מאוד טובה, זה היה פרויקט מאוד חדשני, שקראו לזה מדלת לדלת, פשוט השליחים באו אל האנשים ולא חיכו לירידים שאנשים יבואו אליהם.

אסתר טובול: הלכו בתוך הקהילות, פרצו את הקהילות.

אסתר טובול: מתוך זה אני יודעת שהיו שם בערך חמישה עשר שליחים, אנשים שיצאו לשבועיים או עשרה ימים, חמישה עשר אנשים, משהו כזה, במהלך החודש.

קולט אביטל: אגב, אני פעם חשבתי, מעניין מה ממשלת ישראל הייתה חושבת או אומרת, אם היו באים שליחים מקנדה והולכים מדלת לדלת לשדל אנשים.

קולט אביטל: זה לא פשוט.

אסתר טובול: אבל עושים גם את זה בקנדה ואנחנו גם אמרנו –

קולט אביטל: כבר היה מי שהיה מתייחס לזה כאל פעולה מיסיונרית.

קולט אביטל: משרד החוץ בפרק הזה, לפני שאנחנו עוברים למה שעומד לקרות בארץ, או לא עומד לקרות בארץ.

קולט אביטל: יש לכם איזה שהן הערות שכדאי שאנחנו נדע, נשמע על ההתייחסות שלכם, על ההתייחסות של ראשי הקהילה היהודית?

צבי טל: נדמה לי שההערות שלנו מתייחסות בדיוק לנקודה האחרונה הזאת, שיושבת הראש העלתה, אותה רגישות או אותה פרספציה של ביצוע פעולות כאלה, תוך יצירת אווירה של מצוקה נוראית וצורך לעלות להמונים, יהדות המצוקה של צרפת, בהחלט הדברים האלה נתפסים על ידי ממשלת צרפת.

צבי טל: לו היה יושב פה נציג של השגרירות הצרפתית, ייתכן שהיינו שומעים על כוונות להגיש אפילו מחאה .

קולט אביטל: יש כוונות כאלה?

צבי טל: כך אנחנו מבינים,

קולט אביטל: זאת אומרת שהמתח הגיע לכיוון לא רק ראשי הקהילה, אלא גם –

צבי טל: גם לדרג השלטונות.

קולט אביטל: הבנו, זה מסביר לנו למה שגריר צרפת , אנחנו קיבלנו מכתב משגריר צרפת.

ראובן שלום: הוא מתרעם ?

קולט אביטל: אנחנו הזמנו אותו לדיון השני בנושא חילול הקברים, אז הוא היה מוכן לבוא בתנאי שזה יהיה סגור לתקשורת, דבר שאנחנו לא יכולים להבטיח במקרה כזה.

קולט אביטל: אבל הוא אומר, אני שואלת את עצמי מה התועלת, או במה תועיל נוכחותי בוועדה שלכם, בדיון שעל סדר היום בנושא העלייה.

קולט אביטל: הזכות לעלות היא חלק בלתי נפרד מהחופש שניתן ומוענק על ידי הקונסטיטוציה בצרפת ועל ידי אמנות בינלאומית, ולכן אין זה מתפקידם של שלטונות צרפת, אותם אני מייצג כאן לעודד או למנוע את העלייה.

קולט אביטל: אתה רוצה להוסיף בבקשה משהו?

קולט אביטל: מרטין, נעבור לחלק השני היצירתי יותר ונשמע כיצד מתכוננת ממשלת ישראל לקבל את העלייה בהמוניה.

קולט אביטל: אני שאלתי את השרה בשאילתא בכנסת, במליאה לפני שבוע.

חנוך צמיר: קצת מפחיד לענות בשם ממשלת ישראל מה היא אמורה לעשות.

חנוך צמיר: באופן יותר קונקרטי אני אנסה להתייחס.

חנוך צמיר: ברשותך אני רוצה מספר השלמות קטנות לדברים שאמר ראובן שלום.

חנוך צמיר: קודם כל היו כבר מלבד היריד שעומד להיות בתחילת יולי, היו שני ירידים, אחד במרסי ואחד בפאריז, מיד אחרי הפסח, למען הפרוטוקול, כבר אז יצאו אנשי רשויות וראשי רשויות, לא תמיד ראשי, אבל אנשי רשויות, כבר אז למעשה העלייה הקבוצתית, קהילתית, הכנו להעביר את המסר שלו, כבר אז נעשו פעולות ראשונות, אז זה השלמה אחת.

קולט אביטל: תדווח לנו כמה אנשים היו בירידים האלה ואם יש איזה שהן תוצאות.

חנוך צמיר: בירידים האלה נכחו סדרי גודל, ביריד בפאריז ההערכה אומרת שהגיעו כחמשת אלפים, זה לא אומר שמיד עולים.

חנוך צמיר: ליריד במרסי כאלפיים, זה היה גם משולב עם איזה שהוא אקט גדול של סולידאריות עם ישראל, וצריך להיות מאוד רגישים ולהבין שמזה המספרים האלה עדיין לא אומרים עלייה.

חנוך צמיר: יחד עם זה, בפעילות היותר ספציפית שנעשתה והיותר ממוקדת, ראשי הערים למשל חזרו עם אפילו רשימות שמיות של אנשים שמעוניינים לעלות, ואני בהמשך הסקירה אתן תמונת מצב נכונה לאתמול, איפה אנחנו עומדים מול כל ישוב.

חנוך צמיר: לגבי היריד הקרוב, תחילת יולי, יש בעצם שלוש כותרות, הכותרת האחת היא באמת עלייה קבוצתית ולכן יהיו נציגי הרשויות, הכותרת השנייה היא לימודים גבוהים במדינת ישראל ויהיו שם נציגי מוסדות לימוד ונציגי מנהל הסטודנטים שלנו, שזה גוף משותף לסוכנות ולנו.

חנוך צמיר: הדגל השלישי, הנושא השלישי, הוא חדש ומותאם במיוחד לנושא הצרפתי, זה נושא היזמות.

חנוך צמיר: נושא היזמות אנחנו מצאנו שיזמות יכולה להיות מקליניקה רפואית ועד חנות ל - .

קולט אביטל: מה שאתה אומר שגם ליזמות, אם אתה מדבר על יזמות כמו קליניקה רפואית, גם לזה צריך רישוי.

חנוך צמיר: אני אגיע לרישוי, רשמתי את כל ההערות שלך ואני אתייחס.

חנוך צמיר: אבל אני חושב שזה פעם ראשונה שאנחנו מקדישים מקום מאוד משמעותי ביריד, יצאו אנשי מט"י שונים, יצאו סיפורי הצלחה, עולים שעשו עלייה ופתחו עסקים בארץ.

חנוך צמיר: יהיה דגש מאוד גדול לנושא הזה, כי אנחנו מאמינים שבקרב היהדות הצרפתית יש פוטנציאל לתחום.

חנוך צמיר: אלה שלוש הכותרות שבהם יעסוק היריד, ואנחנו רואים בזה שאיזה שהוא שדרוג של העבודה, זה כבר לא איזה שהוא יריד קלאסי בואו ותשמעו על ישראל, אלא דברים הרבה יותר ממוקדים וזה חשוב.

חנוך צמיר: לשאלה המאוד בסיסית שלך לגבי רישוי, זה בעיקר מקצועות הרפואיים, לא רק.

קולט אביטל: זה תשעים אחוז מהעולים הפוטנציאליים, אם לא יותר.

חנוך צמיר: לגבי היהדות הצרפתית, אנחנו תופסים שזה באמת מאוד משמעותי, לשאלה שלך מי היום מטפל בנושא הזה, אני חושב שבאמת זה הטופ של הטופ.

חנוך צמיר: משרד ראש הממשלה מעורב בעניין, המנכ"ל החדש שלו לקח על עצמו לתפור את התפרים, שרת הקליטה, אני יודע שיושב ראש הנהלת הסוכנות היה מעורב במהלך הזה.

חנוך צמיר: אני לא יכול לבשר תשובות אמיתיות, אבל אני יכול לומר –

קולט אביטל: כל זה כדי להתגבר על פקיד אחד במשרד הבריאות,

חנוך צמיר: פקיד רופא,

קולט אביטל: פקיד רופא, רופא פקיד, במשרד הבריאות, שלא מוכן להקל או לתת לאנשים את האפשרות להיבחן כמו שצריך.

מרינה סולודקין: יש היסטוריה תמוהה של התנגדות להשתלבות של רוקחים עולים.

חנוך צמיר: אגב זה לא רק רוקחים, זה גם רופאי שיניים, יש בעיה אקוטית עם רופאי שיניים.

קולט אביטל: גם אחיות,

חנוך צמיר: אני באמת לא מתייחס לבעיה הפרסונאלית, יש פוליסי של משרד הבריאות וצריך להלחם בזה.

קולט אביטל: סליחה, אני רוצה להבין דבר, אני אגיד את זה בצורה הכי פשוטה והכי מפורשת שאפשר.

קולט אביטל: אני פה מגלה יום יום את כוח ההישרדות של הבירוקרטיה הישראלית במלוא הדרה.

קולט אביטל: למה?

קולט אביטל: למה ששר בריאות קודם נתן הנחיות ברורות לגבי קבוצות של רוקחים לאותה פקידות, ישבו, היו החלטות, היו הנחיות של שר, ולא בוצעו.

מרינה סולודקין: נסים דהן היה מצוין בתפקיד.

קולט אביטל: הגיע שר חדש, עכשיו צריך מנכ"ל משרד ראש ממשלה, ראש ממשלה, יושב ראש הנהלת הסוכנות, שרת הקליטה, וועדה בכנסת שתקדיש לזה בלי סוף דיונים וההוא בשלו.

קולט אביטל: אז יש פה משהו, אני לא מדברת איתך על פרסונלית, זה לא עניין של קולגות, מי קובע מדיניות פה?

קולט אביטל: אולי כדאי שאנחנו נבדוק את זה עם מבקר המדינה, שיעשה את הבדיקה הזאת.

חנוך צמיר: אני בטח לא אענה בשמם, אני מניח שיש להם הסברים רפואיים וכך הלאה, אבל אני לא רוצה להיכנס לתחום.

חנוך צמיר: שאלת שאלה, נתתי תשובה מאוד ממוקדת.

חנוך צמיר: רמת הטיפול היא הגבוהה ביותר, אני מקווה שנצליח.

קולט אביטל: יש לכם איזה שהוא לוח זמנים לנושא הזה?

חנוך צמיר: אני לא רוצה להטעות ולהגיד שתוך שבוע, אבל כולנו מודעים לחריפות ולזה שהתשובה צריכה להינתן מהר, כי היא מאוד אקוטית מול העלייה מצרפת.

חנוך צמיר: זאת אומרת אנחנו מבינים את הנושא הזה, עושים מאמץ, אני לא רוצה להתחייב על ימים.

קולט אביטל: אתה יודע מה, אני לא רוצה להוביל אותך, אבל אני רוצה לשאול אותך אם להערכתך אם הבעיה הזאת לא תיפתר, אם כל מה שאנחנו מדברים עכשיו פה לא מיותר.

חנוך צמיר: מיותר בטח לא, אבל אם היא הייתה נפתרת, אין ספק שהיינו מסירים מכשול מאוד משמעותי בקרב מגזר מסוים בפוטנציאל הצרפתי.

חנוך צמיר: אני ברשותך אתקדם לגבי הדיווח היותר מרכזי לגבי הערכות קליטתית, שאני חושב שגם היא שונה במידה מסוימת מהרוטינות הרגילות שאנחנו מכירים.

חנוך צמיר: המושג עלייה קבוצתית או קהילתית לא התחיל אתמול, אנחנו כבר כמה שנים עוסקים בדברים האלה, אבל אני חושב שהקיץ אנחנו הולכים לשדרג את הביצוע, לשדרג את התפיסה.

קולט אביטל: ולשדרג את התנאים?

חנוך צמיר: ולשדרג את התנאים,

קולט אביטל: זה אומר?

חנוך צמיר: אני אגיע לזה, במספר ישובים, בעצם זה פה מערך משולש של הסוכנות היהודית, משרד הקליטה והרשויות המקומיות.

חנוך צמיר: בדקנו סיכויי הצלחה באיקס רשויות, אנחנו הגענו למסקנה שלפחות בקיץ 2004, מעין פיילוט, אם כי זה פיילוט מורחב, תיכף תראו את ההיקפים, זה לא משפחות בודדות, אנחנו רוצים לרכז מאמץ בשבע ערים, בירושלים, בבית שמש, במודיעין.

קולט אביטל: בגלל שמביאים לירושלים אז א' אין דיור בירושלים וב' אין מענק מקומי וג' גם מבטלים את הפונקציה של איש עלייה במחלקת העלייה בעירייה.

חנוך צמיר: אני מוכרח להתייחס למשפט הראשון בדברייך, לגבי הדיור.

חנוך צמיר: אבל באמת כרפליקה, לא מעבר לזה.

חנוך צמיר: מה זאת אומרת אין דיור?

חנוך צמיר: המשפחות הצרפתיות, אנחנו מניחים, שמצבם הכלכלי יאפשר להם תוספות –

קולט אביטל: שאני אגיד לך למה אני מתכוונת?

קולט אביטל: אני אגיד לך, אני אצטט את ראש העיר ירושלים, שעשה מסיבת עיתונאים והנתונים בידי, שאנשים עוזבים היום את ירושלים משום שעשרה קילומטר מירושלים מקבלים הקלות ומשכנתאות ותנאים טובים ובתוך ירושלים התנאים האלה לא קיימים.

קולט אביטל: ראש העיר, לא אני.

חנוך צמיר: אנחנו רוצים לקוות שמול איקס משפחות שתגענה לירושלים, יהיו את האמצעים, הם ימצאו דירות בשוק הרכישה החופשי, ויוכלו לבנות את ביתם בירושלים.

קולט אביטל: אבל זה אתה מניח מראש שזאת עלייה של אנשים שיכולים להרשות לעצמם לקנות דירות שברובן יקרות בירושלים.

קולט אביטל: אני גרה בירושלים, אני יודעת את מחירי הנדל"ן.

קולט אביטל: יש המון זוגות צעירים שאין להם את השלוש מאות חמישים אלף דולר לקנות דירה.

קולט אביטל: הציפייה שלי שתגיד לי שבכל זאת תעשו מאמץ לתת איזה עזרה במשכנתא, לזה אני חותרת.

חנוך צמיר: נעשה מאמץ בשכר דירה, אני לא יכול להתחייב על מה שאין לי כרגע בצורה מאוד ברורה, לכן אני לא מגיב לעניין המשכנתא, אני אדבר על סיוע בשכר דירה.

קולט אביטל: אז יש אשקלון,

חנוך צמיר: יש ירושלים, יש בית שמש, יש מודיעין, יש אשדוד, יש נתניה, יש אשקלון ויש אריאל.

חנוך צמיר: אלה הערים, עשינו הערכת סבירות של הצלחה, והתאמה ורצון וצרכים, והגענו לרשימה הזאת, זה דבר אחד.

חנוך צמיר: הדבר השני הוא שאנחנו מבינים שלפריצת הקבוצה יש כוח משלה, יש ערך משלה, ולכן המבט שלנו באמת מבט אל מול הקבוצה וכמובן שאני אתייחס לכל פרט ופרט, עוד משלב גיבושה.

חנוך צמיר: זאת אומרת קבוצה יכולה להתארגן או על בסיס קהילה מסוימת בצרפת, או על בסיס גיאוגרפי בצרפת, או על בסיס מקצועי בצרפת, אנחנו מאוד פתוחים, אבל החשיבות שאנחנו רואים זה בגיבוש שלה עוד בהיותה שם יש כבר מספר קבוצות כאלה, באיזה שהוא תהליך של קשר עם הרשות הספציפית אליה מיועדים, הכרת הרשות, קשר עם הרשות וניסיון לבנות פתרונות עוד לפני ההגעה.

חנוך צמיר: אני חושב שגם זה שדרוג של המהלכים שאנחנו עושים.

קולט אביטל: אתה מוכן להסביר לנו?

חנוך צמיר: אני בהחלט אסביר בדוגמא מאוד מוחשית.

חנוך צמיר: אנחנו מתכוונים להצמיד לכל קבוצה כזו מה שאנחנו קוראים פרויקטור.

חנוך צמיר: הפרויקטור הזה תפקידו להבין בדיוק מה הצרכים של כל משפחה בקבוצה שלו, זאת דוגמא מאוד מוחשית.

חנוך צמיר: אם הוא ידע שעומדת להגיע לישוב בו הוא עובד משפחה עם ילדים בגילאים כאלה וכאלה, והרצון של המשפחה זה שהילדים יקלטו בבית הספר הממלכתי דתי בישוב, אני מצפה מאותו פרויקטור שהוא ינסה עוד לפני ההגעה לבוא לרשות החינוך, למחלקת החינוך של אותו ישוב ויגיד תראו, אני צריך עשרה מקומות לאלה, שנים עשר מקומות לכאלה כך הלאה.

חנוך צמיר: לזה אני קורא ניסיון לתת פתרונות, אם אנחנו יודעים את המידע, ולהקל את הקליטה בשלב ההגעה.

מרינה סולודקין: זה כבר קיים, היה לנו דני ועקנין, ראש העיר.

חנוך צמיר: הדברים האלה קיימים, אנחנו מנסים לעשות אותם יותר טוב.

קולט אביטל: חנוך אני באה ואני שואלת עוד פעם, מה היתרון לעלות בקבוצה, חוץ מזה שיש מטפלת צמודה, האם זה הפרוייקטור, או האם אתם רוצים לפתור בעיות של עבודה, למצוא לאנשים עבודה.

קולט אביטל: האם אתם רוצים לדאוג לאנשים לדיור בסמיכות אחד מהשני, מה היתרון שלהם שהם עולים בתור קבוצה?

חנוך צמיר: אז אמרתי א' הם מתגבשים שם כקבוצה ולקבוצה כקבוצה יש כוח, כולל הסולידאריות שבין הפרטים שלה.

חנוך צמיר: נקודת המבט כאן, אנחנו מייחסים חשיבות רבה מאוד לפרויקט, זה לא דבר של מה בכך, אני רוצה שתבינו.

חנוך צמיר: כי למשל השאלה שלך לגבי תעסוקה, אני מצפה שאותו פרויקטור, כמובן בשיתוף הגופים המקצועיים, שירות התעסוקה, מקומות תעסוקה, מעסיקים וכך הלאה, ינסו בסיס מידע מוקדם שיש לו, לנסות להתוות איזה שהוא פתרון תעסוקתי גם לאיש שעומד להגיע בעוד חודשיים שלושה, בהחלט.

חנוך צמיר: לכן זה לא עוד מלווה, זה לא עוד מטפלת של הקבוצה, אני חושב שאם הוא יעשה את עבודתו נאמנה, הוא יהיה בורג מאוד, מאוד משמעותי בתהליך.

חנוך צמיר: עכשיו הם יגיעו לאישור כזה או אחר, ואנחנו בתכנון, זה גם קורה, רוצים לשתף גופים מקומיים שיעזרו בקליטה של הקבוצה כקבוצה.

חנוך צמיר: אם זה התאחדות עולי צרפת, אם זה הרשות המקומית, ואם זה עמותות כאלה ואחרות שנמצאות בקבוצה, כל התהליכים המוכרים של אימוץ, הכרה, ליווי וכך הלאה.

חנוך צמיר: לגבי הדיור שלהם, זה תלוי, אם הם יגיעו לעיר שבה יש מרכז קליטה, אנחנו מניחים שעד חודשיים ימים הם ישהו במרכז הקליטה, ולאחר מכן שוב, בסיוע אותו פרויקטור, ימצאו ויחפשו דירות בשכירות, אם אפשר כמה שיותר קרוב כדי לשמר את הכוח.

חנוך צמיר: כל דבר לפי הנתונים המקומיים, ולאחר מכן יצאו וימשיכו לקבל שירותים באותה עירייה.

חנוך צמיר: למשל, אנחנו ופה אפרופו סל הסיוע המיוחד, אולפן א' רגיל משכו 500 שעות, או יותר נכון היקפו חמש מאות שעות.

חנוך צמיר: אנחנו אל מול קבוצה כזו מצאנו תקציבים וניתן עוד 200 שעות של לימוד נושא העברית.

חנוך צמיר: אנחנו חושבים שזה מאוד משמעותי.

חנוך צמיר: דוגמא נוספת, סיוע בתעסוקה, אגב, כל הסיוע המיוחד הזה הוא מעבר לנורמה הניתנת במשרד הקליטה, כלומר, זה לא במקום סל קליטה, או במקום משהו אחר, יש את התשתית הרגילה הבסיסית ומעבר לה יש את אותו תחום של סיוע מיוחד, אולפן נתתי דוגמא.

חנוך צמיר: ילדים למשל, שיעורי עזר, עברית, השלמות, חונכות לילדים, ייעוץ, הדרכה, יש לנו תקציב מיוחד לאפשר לילדים האלה תוספות לקראת שנת הלימודים ובמהלך שנת הלימודים.

חנוך צמיר: אלה מהלכים שנעשים ויעשו במשותף עם משרד החינוך.

קולט אביטל: התקציבים שלכם או של משרד הקליטה?

חנוך צמיר: התקציבים של משרד הקליטה, אגב, כל התקציבים האובר האלה, זה מאותה תקנה מפורסמת שהשרה פה דיווחה בתחילת השנה, שאנחנו קוראים לה עידוד עלייה, משם אנחנו מאפשרים את הפעילות המיוחדת הזאת.

חנוך צמיר: התקנה בשנת 2004 עמדה על 80 מיליון, היא קצת ירדה.

חנוך צמיר: דוגמא נוספת היא הילדים, וכך בתעסוקה, אנחנו גם מול המשפחות האלה ניתן סבסוד נוסף לסל הקליטה, בנושא שכירת הדירה, באיזה שהיא מכפלה מסוימת, שוב כדי באמת לאפשר להם למצוא דירות, נתתי דוגמא של ירושלים, אני חושב שזה משמעותי, למצוא דירות למרות יוקר השוק.

חנוך צמיר: אלה דוגמאות לקבוצה כקבוצה, אגב, אותו פרויקטור אנחנו רואים אותו קשור גם לשלב גיבוש הקבוצה, היכרות אישית, ואם הוא אכן ימלא תפקידו כמו שצריך, אני חושב שעשינו קפיצת מדרגה.

חנוך צמיר: כמו שאמרתי יש לנו שבעה ישובים, הודיעה שרת הקליטה לגבי כל מיני שאלות האם אתם מוגבלים במספר המשתתפים בפרויקט, היא הודיעה חד משמעית וחזרה על זה גם אתמול שלא תהיה מגבלה במספרים, למרות שברמה תכנונית אנחנו מדברים על ירושלים על מאה משפחות, אבל זה רק כלי עזר לעבודה.

חנוך צמיר: גם אם יגיעו מאה חמישים, יהיו מאה חמישים סיורים או תמיכות מיוחדות לאותה תוספת וכך בכל ישוב אחר.

חנוך צמיר: אלה אני חושב עיקרי הדברים, אולי עוד משפט נוסף לגבי סטודנטים ותלמידים.

קולט אביטל: ניסינו להבין מה בדבר תעסוקה, הפרויקטור.

חנוך צמיר: הפרויקטור יהיה הקוארדינטור של כל מאמצי התעסוקה, בהנחה שהוא יכיר טוב את המשפחה וידע בדיוק מה הכישורים, מה הרצונות ומה הציפיות, שהוא יהיה זה למעשה שירכז את הפרויקט.

קולט אביטל: אני עכשיו שואלת באמת ברצינות, בלי הצלה, יש לכם כאלה אנשים בכזה פרופיל שמסוגלים גם לסדר ענייני חינוך וגם למצוא תעסוקה?

חנוך צמיר: הם לא יעשו את זה לבד, הם יעזרו כולם בגופים המקצועיים.

חנוך צמיר: אם יחליטו על שיעורי עזר, ילכו למתנ"ס או לנציגיו של עודי, ויראו איך עושים את הדבר הזה.

חנוך צמיר: הוא יהיה המתאם, כמובן לא יעשו את זה לבד.

חנוך צמיר: אפרופו האנשים, אנחנו התחלנו לראות אנשים, ואנשים בהחלט טובים.

עודי בהט: רק שיעשו את זה עם הגורמים המקצועיים ולא עם חברות מסחריות.

קולט אביטל: זה גם לא נורא לעשות עם חברות מסחריות, אם מוצאים עבודה.

חנוך צמיר: אנחנו נעבוד מול מעסיק בודד, דרך צורך קבוצתי.

חנוך צמיר: נאמר נגיע למסקנה שהקבוצה שתגיע לבית שמש צריכה לקבל חיזוק באנגלית, אז נדע איך לייצר קורס מקומי בבית שמש להשתלמות באנגלית, וכך הלאה.

חנוך צמיר: עוד נקודה נוספת –

קולט אביטל: אגב, זה מאוד היה עוזר ואני אומרת את זה ממש מתוך מצוקה אמיתית, אם הייתם מוצאים פרויקטור אחד או שניים לפחות, כדי לעזור לקהילת עולי ארגנטינה שלא מסוגלים בדברים הכי קטנים למצוא עזרה.

קולט אביטל: כשכבר קמה חברה שמנסה לעזור להם בהתנדבות, אף אחד לא מוכן לתת להם מינימום של מימון.

קולט אביטל: העניין של עבודה לאנשים מארגנטינה זה ממש חשוב.

קולט אביטל: אני עוברת ממרכז קליטה למרכז קליטה ויש שם מצוקה אדירה, גם כן במקצועות החופשיים, גם באפשרות למצוא.

קולט אביטל: יש מאות אנשים שאנחנו מקבלים כל יום פניות, ואין מי שיעזור להם.

חנוך צמיר: את דעתי את יודעת על ירידי התעסוקה המיוחדים שעשינו לעולי ארגנטינה.

קולט אביטל: בסדר, אני מדברת על פרויקטור, אנשים נמצאים פה ואין מי שיעזור להם, חוץ משניים שלושה מתנדבים.

חנוך צמיר: עוד שלושה משפטים, אנחנו מנסים לרכז מאמץ גם מול סטודנטים או פוטנציאל צעירים שיבוא ללמוד בארץ.

חנוך צמיר: כמובן שכל עולם הלימודים בארץ פתוח לפניהם ובאים.

חנוך צמיר: המספר הוא די מאכזב עד עכשיו, אבל אנחנו רוצים הרבותא שבעניין, לייצר תוכניות לימוד שלפחות בשלב של ההכנה תהיינה ספציפיות ליהודים מצרפת, חלקם יכולים להתקיים גם בצרפתית.

חנוך צמיר: לצורך הדוגמא ביריד שיהיה ביולי בפאריז, מלבד נציגים של המוסדות הקלאסיים, העברית, בר אילן, הטכניון, תהיה שם נציגות של מכללת אשקלון שבונה תוכנית מיוחדת עם סיוע מיוחד, אל מול הצורך שזיהינו בקרב קבוצה של צעירים יהודיים בצרפת.

חנוך צמיר: אז יהיו מאמצים גם בנושא הזה.

חנוך צמיר: משפט אחרון, לא הצגתי את יעקב עם שלם, שהוא שליח –

ראובן עם שלם: מזמן הייתי בספרד ולאחרונה בצרפת.

חנוך צמיר: יעקב עם שלם ירכז אצלנו ברמת המטרה את כל הפעילות .

חנוך צמיר: הוא גם ייצג אותנו פה.

קולט אביטל: תודה רבה, יעקב, אתה רוצה להשלים במשהו?

קולט אביטל: מרינה, מה אנחנו מסכמים ?

מרינה סולודקין: קודם כל לחזק משכנתאות לעולים, זה דבר אחד וזה נושא האג'נדה שלנו בלשכת ראש הממשלה.

מרינה סולודקין: דבר שני נושא של ירושלים.

קולט אביטל: דבר שלישי המקצועות,

מרינה סולודקין: דבר שלישי או אולי דבר ראשון.

חנוך צמיר: זה נושא מאוד חשוב,

מרינה סולודקין: רוקחים ורופאי שיניים,

אסתר טובול: אני רוצה לברך על הפרויקט של משרד הקליטה, אומנם אנחנו רואים שיש עכשיו בלבול אולי עם אותו פרויקט, כאשר בעצם בהתחלה אנחנו הבנו שזה כן היה צריך להיות לפי קבוצות מיוחדות ועכשיו כבר לא.

אסתר טובול: אנחנו לא יודעים בדיוק איך הפרויקט יפעל באמת כקבוצה, אם זה בירושלים, מקום המגורים הוא לא באותו אזור, איך באמת כל הקבוצה תפעל כקבוצה, זאת שאלה למשרד הקליטה.

אסתר טובול: יש לי עוד כמה הערות, אני רוצה קודם להגיד שלצערנו הרב חסרות הרבה תוכניות לצעירים, לא קיימת כיום תוכנית לצעירים שהם לא אקדמאיים או לא רוצים להשתלב במערכת הלימודית בארץ.

אסתר טובול: מי שרווק בן עשרים ושלוש עד שלושים וחמש שבע, צריך להגיע לבד לארץ ואין לו מסגרת להיקלט.

אסתר טובול: לדעתי זה היה מושך צעירים רבים לארץ.

קולט אביטל: דרך אגב, אני רוצה לשאול אתכם, יכול להיות שהשאלה שלי תראה מוזרה, האם אין נכונות בקרב יהודי צרפת לעלות לקיבוצים?

אסתר טובול: יש בעיה עם הקיבוצים,

קולט אביטל: הם ממש משוועים,

אסתר טובול: לעולים הצרפתים יש בעיה לא עם הקיבוצים ההפך, מי שלא דתי הוא מאוד מתקשה לקלוט את המערכת שהיא חילונית.

אסתר טובול: זאת אומרת שהוא אוכל כשר אבל לא שומר שבת, כך שבקיבוץ לא דתי מפריע לו שהסכומים זה גם חלבי וגם בשרי.

קולט אביטל: סליחה, לא הבנתי,

אסתר טובול: הבעיה היא תרבותית, כי אנשים שהם רוצים להגיע לקיבוצים, אז מי שדתי מסורתי, הוא יגיע –

קולט אביטל: אסתר תסלחי לי, ברוב הקיבוצים יש הפרטה.

חנוך צמיר: הקיבוץ זה כבר לא הקיבוץ שאנחנו מדברים עליו או שאסתר מדברת עליו.

חנוך צמיר: לפני שבוע התקיימה פגישה עם ראשי התנועה הקיבוצית.

קולט אביטל: בית ראשון במולדת?

חנוך צמיר: יש להם פרויקט חדש של בוא הביתה, על בסיס אותה הפרטה, הפרטת הנחלאות ואפשרות לבנות יחידות דיור שהן עצמאיות, האפשרות לגור ולהיות חבר באגודה החקלאית, או חבר באגודה הקהילתית.

חנוך צמיר: מלבד המילה קיבוץ שום דבר לא נשאר על פי מה שהכרנו, אנחנו זיהינו במבנה החדש של הקיבוץ אפשרויות –

קולט אביטל: זאת קליטה קהילתית,

חנוך צמיר: בדיוק, יש אפשרות להשתלב, הוא לא חייב להיות חבר קיבוץ בכלל, אין שום קשר, אבל הוא יוכל לבנות את ביתו ולגור בשכירות.

חנוך צמיר: על ההנחה הזאת יש פרויקט גדול עכשיו של התנועה הקיבוצית, לילדים שלהם שעזבו, לכן זה נקרא – בוא הביתה.

חנוך צמיר: אנחנו רוצים במהלך הגדול הזה להשתלב ולנסות לעניין גם קבוצות עולים.

קולט אביטל: אם אני יכולה להציע, אני ישבתי עם כל ההנהלה של מה שנקרא בית ראשון במולדת?

חנוך צמיר: כן, יורם זיו,

קולט אביטל: יורם זיו וכל חבורתו, הם יגיעו הנה במיוחד ביום רביעי, אני מאוד ממליצה שבשווקי העבודה או בירידים הקרובים, תכללו גם נציגים שלהם.

חנוך צמיר: אני רק נותן לך עצה אדמיניסטרטיבית, מנקודת המבט של התנועה הקיבוצית, זה לא תחת הכותרת בית ראשון במולדת, זה עוד פרויקט אחר וזה אנשים אחרים שעוסקים בזה, פשוט לא הוא הכתובת לליבון הנושא הזה, הוא יכול להעביר מסרים.

קולט אביטל: אבל הוא הכתובת לקליטת העלייה.

חנוך צמיר: לפרויקט מאוד מסוים.

חנוך צמיר: אני פשוט נותן לך עצה.

קולט אביטל: אני מאוד אשמח שתספר לי מה קורה בתנועה הקיבוצית.

חנוך צמיר: נתן טל היה לפני כמה ימים אצלי ודיברנו.

קולט אביטל: אני רוצה להגיד לכם שבאופן עקרוני צריכה להיות לנו ישיבה עם ראש הממשלה.

מרינה סולודקין: ביקשנו וקיבלנו,

קולט אביטל: זה לא לניהול משא ומתן קואליציוני, זה כדי לנצל את התפר הזה א' לפני הקיץ, ב' אני חושבת שאחרי שנה וחצי של עבודה פה בוועדה, אנחנו שמנו את האצבע בדיוק מהן הבעיות, מה יכול לעודד עלייה ומה מרתיע אנשים מלבוא הנה.

קולט אביטל: אם אנחנו סבורים שהם לא נותנים, אנחנו יכולים לשלוח אלף שליחים לחוץ לארץ, זה ימשיך להיות בזבוז כספים, אם לא ניתן להם את התנאים, ואנחנו לא אומרים את זה פה כדי לקטר על מישהו במיוחד, אבל אם לא יתנו להם את התנאים, אנשים פשוט לא יבואו.

קולט אביטל: אני רוצה שנדע שהשנה אנחנו עוד מעט בחודש יולי ומספר העולים השנה הוא שבעת אלפים איש, בעבר כשהיו שבעת אלפים עולים לחודש, זה היה אבל לאומי, עכשיו אנחנו מדברים על שבעת אלפים לחצי שנה, בואו נגיד שבקיץ יש קצת יותר, אם נגיע לחמש עשרה אלף איש השנה בצורה שבה אנחנו מתנהלים, זה יהיה נס.

קולט אביטל: לכן אם אנחנו רוצים לטפל במשבר העלייה, כדאי לשים את האצבע על מה שאנחנו מסוגלים לתת ומה שאנחנו לא מסוגלים לתת, או שאנחנו נוותר על זה, או שאנחנו ניתן את התנאים הנכונים.

קולט אביטל: אנחנו מברכים על זה שיש כוונה לעשות מאמץ מיוחד להביא עולים מצרפת, הם לא יגיעו אלא אם ניתן להם תנאים גם במשכנתאות וגם בשוק העבודה, כך אנחנו סבורים.

קולט אביטל: עכשיו כשאין גם שר שיכון, יכול להיות שיתחולל נס וראש הממשלה בתפקידו כשר השיכון יואיל להעביר כמה תקציבים גם ממקומות אחרים בתקציב, שלא נפרט אותם, גם כדי לעזור במשכנתאות לעולים.

קולט אביטל: זה מה שאנחנו רוצים להשיג, על הנושא של המשכנתאות לעולים לא יכולים לוותר.